KTAMขายตราสารหนี้ตปท.6เดือนชู3.60%
บลจ.กรุงไทย ออกกองทุนตราสารหนี้นอก 6 เดือน ผลตอบแทน 3.60% พร้อมเปิดขายกองทุนพันธบัตรรัฐบาลอายุ 6 เดือน จ่าย 3.20% ต่อปี
2 ส.ค. 2554

บลจ.กรุงไทย ออกกองทุนตราสารหนี้นอก 6 เดือน ผลตอบแทน 3.60% พร้อมเปิดขายกองทุนพันธบัตรรัฐบาลอายุ 6 เดือน จ่าย 3.20% ต่อปี
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน  (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 14  (KTSUPB14) ระหว่างวันที่  3-9 ส.ค.2554 อายุ 6 เดือน มูลค่าโครงการ 3,000 ล้านบาท เน้นลงทุนในตราสารการเงินระยะสั้นของสถาบันการเงินและบริษัทเอกชนทั้งในและต่างประเทศ ผลตอบแทนประมาณ 3.60% ต่อปี โดยเงินลงทุนในตราสารหนี้ต่างประเทศจะป้องกันความเสี่ยงจากอัตราแลกเปลี่ยนทั้งจำนวน
สำหรับตราสารต่างประเทศจะเป็นเงินฝากสกุล AED ของสถาบันการเงินในสหรัฐอาหรับเอมิเรตส์ เช่น Union National Bank ตราสารหนี้ระยะสั้นที่ออกโดย ICBC Asia สกุล USD  Euro Certificate of Deposit ออกโดย China Construction Bank สกุล USD  ประมาณ 68%  ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากหรือตั๋วแลกเงินของธนาคารพาณิชย์และบริษัทเอกชนในประเทศ 
กองทุนนี้เหมาะกับผู้ลงทุนที่ต้องการลงทุนในตราสารหนี้ระยะสั้น   ซึ่งตราสารที่ลงทุนจะให้ส่วนต่างผลตอบแทนที่ค่อนข้างจูงใจเมื่อเทียบกับการลงทุนเฉพาะพันธบัตรรัฐบาลไทย หรือเงินฝากระยะเดียวกัน  ทั้งนี้ กองทุนจะรับซื้อคืนหน่วยลงทุนอัตโนมัติเมื่อครบกำหนดอายุโครงการ ซึ่งจะสับเปลี่ยนไปยังกองทุนตลาดเงิน 
นอกจากนี้ บริษัทได้เพิ่มทางเลือก สำหรับนักลงทุนที่ต้องการลงทุนตราสารหนี้ในประเทศ  โดยบริษัทอยู่ในระหว่างเปิดจำหน่าย กองทุนเปิดกรุงไทยประจำ 6 เดือนคุ้มครองเงินต้น 5( KTFIX6M5 ) ถึงวันที่ 5  ส.ค.2554  ลงทุนในพันธบัตรภาครัฐในประเทศ ทั้ง 100 %   ผู้ลงทุนจะได้รับผลตอบแทนประมาณ 3.20% ต่อปี